|  |  |
| --- | --- |
| KURTYÁK ÁDÁM  Történelem BSc, 7. félév  II. Rákóczi Ferenc Kárpátaljai Magyar Főiskola Történelem és Társadalomtudományi Tanszék |  |

Témavezető:

|  |
| --- |
| Csoma Zoltán  docens, II. Rákóczi Ferenc Kárpátaljai Magyar Főiskola |

Térbeli összefüggések vizsgálata a Vérke patak vízminősége és a közvetlen antropogén hatás között

Terepi bejárásaink során szembesültünk a Vérkét sújtó ökológiai problémával, mely a laboratóriumi vizsgálatok alapján pontos számadatokkal is alátámasztható. Az antropogén hatások megkérdőjelezhetetlenül nyomják rá bélyegüket a vízi élővilág működésére. A legnagyobb problémát a háztartási, illetve építőipari hulladék, valamint a szennyvíz okozza. Ezen káros hatások mindhárom település – Nagyborzsova, Nagybakta és Beregszász – esetében megfigyelhetők, igaz eltérő mértékben. Az általunk vizsgált különböző vízminőségi paraméterek alapján elmondható, hogy a Vérke vize Nagybakta és Beregszász központi részén, illetve a Beregszászhoz tartozó Beregardóban a legszennyezettebb. Ezt különösen a víz átlátszósága, szaga, vezetőképessége, ammónium-ion tartalma, illetve a nitrát-ion koncentráció egymással egybehangzó értéke bizonyítja. A vezetőképesség néhol a megengedett határérték több mint 10-szeresét is eléri, melyet legfőbbképp a termálfürdőkből származó oldott sók okoznak. Az ammónium-ion tartalom értéke már több 10-szeresével haladja meg a megengedett határértéket az említett pontokon, ami fokozott veszélyt jelent az élővilágra.

A különböző ásványi anyagokban feldúsult, oxigén-hiányos víz a legtöbb élő szervezet számára kedvezőtlen. Napjainkban egyre nagyobb hangsúly helyeződik a környezetvédelemre, mivel a természet és az ember igen szoros kapcsolatban áll egymással. Az általunk kapott vizsgálati eredmények tekintetében az eddiginél nagyobb hangsúlyt kell fektetnünk környezetünk megóvása érdekében.